AFGØRELSE TRUFFET AF DET BLANDEDE EØS-UDVALG Nr. 12/96 af den 1. marts 1996 om ændring af bilag XIV (Konkurrence) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde, som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og

ud fra følgende betragtninger:

Bilag XIV til aftalen blev ændret ved afgørelse nr. 7/94 truffet af Det Blandede EØS-Udvalg den 21. marts 1994 om ændring af protokol 47 og visse bilag til EØS-aftalen (1);

Kommissionens forordning (EF) nr. 870/95 af 20. april 1995 om anvendelse af traktatens artikel 85, stk. 3, på visse kategorier af aftaler, vedtagelser og samordnet praksis mellem linjerederier (konsortier) i henhold til Rådets forordning (EØF) nr. 479/92 (2) bør indarbejdes i aftalen -

TRUFFET FØLGENDE AFGØRELSE:

Artikel 1

I bilag XIV til aftalen indføjes følgende punkt efter punkt 11b (Kommissionens forordning (EØF) nr. 1617/93):

»11c. 395 R 0870: Kommissionens forordning (EF) nr. 870/95 af 20. april 1995 om anvendelse af traktatens artikel 85, stk. 3, på visse kategorier af aftaler, vedtagelser og samordnet praksis mellem linjerederier (konsortier) i henhold til Rådets forordning (EØF) nr. 479/92 (EFT nr. L 89 af 21. 4. 1995, s. 7).

Forordningens bestemmelser gælder i forbindelse med aftalen med følgende tilpasninger:

a) I artikel 2 erstattes ordene »havne i Fællesskabet« med »havne i det af EØS-aftalen omfattede område«.

b) I artikel 7, stk. 1, erstattes »forudsat at de pågældende aftaler i overensstemmelse med Kommissionens forordning (EØF) nr. 4260/88 anmeldes til Kommissionen, og denne ikke inden udløbet af en frist på seks måneder modsætter sig fritagelse« med »forudsat at de pågældende aftaler i overensstemmelse med Kommissionens forordning (EØF) nr. 4260/88 og de tilsvarende bestemmelser i protokol 21 til EØS-aftalen anmeldes til Kommissionens eller EFTA-Tilsynsmyndigheden, og den kompetente tilsynsførende myndighed ikke inden udløbet af en frist på seks måneder modsætter sig fritagelse«.

c) I artikel 7, stk. 2, erstattes »Kommissionen« med »Europa-Kommissionen eller EFTA-Tilsynsmyndigheden«.

d) I artikel 7, stk. 5, erstattes andet punktum med følgende:

»Den skal rejse indsigelse, hvis den modtager en anmodning herom fra en stat, der henhører under dens kompetenceområde, inden for en frist på tre måneder regnet fra videresendelsen af den i stk. 1 omhandlede anmeldelse til vedkommende stater.«

e) I artikel 7, stk. 6, erstattes andet punktum med følgende:

»Er indsigelsen imidlertid rejst efter anmodning fra en stat, der henhører under dens kompetenceområde, og som fastholder sin indvending, kan den kun tilbagekaldes efter høring af Det Rådgivende Udvalg for Kartel- og Monopolspørgsmål på Søtransportområdet.«

f) I slutningen af artikel 7, stk. 9, tilføjes følgende:

»eller i den tilsvarende bestemmelse i protokol 21 til EØS-aftalen«.

g) I det indledende stykke i artikel 12 erstattes ordene »I overensstemmelse med artikel 6 i forordning (EØF) nr. 479/92 kan Kommissionen« med »Kommissionen kan enten på eget initiativ eller efter anmodning fra den anden tilsynsførende myndighed eller fra en stat, der henhører under dens kompetenceområde, eller fra fysiske eller juridiske personer, som påstår at have berettiget interesse heri«.«

Artikel 2

Teksterne til forordning (EF) nr. 870/95 på islandsk og norsk, som er knyttet til de respektive sproglige udgaver af denne afgørelse, er autentiske.

Artikel 3

Denne afgørelse træder i kraft den 1. april 1996, forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1.

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 1. marts 1996.

På Det Blandede EØS-Udvalgs vegne

P. BENAVIDES

Formand

(1) EFT nr. L 160 af 28. 6. 1995, s. 1.

(2) EFT nr. L 89 af 21. 4. 1995, s. 7.